同族弟金城尉叔卿燭照山水壁畫歌
作者：李白
朝代：唐

paragraphs: 高堂粉壁圖蓬瀛，燭前一見滄洲清。
洪波洶湧山崢嶸，皎若丹丘隔海望赤城。
光中乍喜嵐氣滅，謂逢山陰晴後雪。
迴溪碧流寂無喧，又如秦人月下窺花源。
了然不覺清心魂，祗將疊嶂鳴秋猨。
與君對此歡未歇，放歌行吟達明發。
却顧海客揚雲帆，便欲因之向溟渤。